Parlament RS o izbjeglicama 31/5/02 - 2002-05-31
Pauza za televizijsko praćenje otvaranja Svjetskog prvenstva u nogometu.
U Republici Srpskoj, trenutno, živi 231.000 raseljenih lica i 24.000 izbjeglih osoba, od ukupno 519.000 raseljenih lica koliko ih je registrovano u Bosni i Hercegovini. U ovom entitetu još uvijek postoji 28 prihvatnih, izbjegličkih centara u kojima je smješteno više od 2000 osoba. Za njihovo zbrinjavanje je neophodno izgraditi 440 stanova čija je vrijednost oko 4,6 miliona konvertibilnih maraka. Istakao je ovo danas na zasijedanju Narodne Skupštine Republike Srpske, entitetski ministar za izbjegla i raseljena lica Mićo Mićić. On je podnoseći izvještaj o problematici izbjeglih i raseljenih osoba, istakao da se iz mjeseca u mjesec povećava stepen realizacije imovinskih zahtjeva koji je u martu iznosio 37 procenata. Međutim, pojedini Bošnjački poslanici su izrazili sumnju u vjerodostojnost podataka iz ovog izvještaja, a poslanik Stranke demokratske akcije, Dževad Gušić, je posebno, izrazio nezadovoljstvo činjenicom da se vladina sredstva namijenjena za povratak Bošnjaka u Republiku Srpsku, ne troše samo u te svrhe. Moram da istaknem da je iz ovih šest miliona, bar u ova prva tri mjeseca, finansiran povratak Bošnjaka, Hrvata i ostalih u Republiku Srpsku. Finansirano je rješavanje interno raseljenih lica, znači Srba, finansirano je rješavanje problema Srba, onih koji ostaju u Federaciji u ovim opštinama. To je krajnje nekorektno, i po meni nema razloga da tako bude. Pojedini srpski poslanici su izrazili nezaodovoljstvo brzinom povratka Srba u Federaciju, zatraživši da se više insistira na reciprocitetu, a ne na jurnjavi za procentima prilikom povrata imovine. Interesantno je da je tokom rasprave o problematici izbjeglih i raseljenih lica u Narodnoj Skupštini data pauza kako bi poslanici mogli pogledati prvu utakmicu Svjetskog fudbalskog prvenstva koje je danas zvanično počelo u Japanu i Južnoj Koreji. Za Glas Amerike iz Banjaluke, Dragan Stegić.